Die Haarstrop / Hair Rig
Die Haarstrop (in Engels bekend as 'n Hair Rig) is die fondasie van alle karp stroppe wat gebruik word vir spesie hengel. Haarstroppe (Hair Rigs) kan met amper enige soort materiaal geknoop word en maak gebruik van die knooplose knoop (Knotless Knot). Die aas wat jy gaan gebruik word vas gemaak aan 'n Haar (Hair) sodat die aas weg sit van die hoek en nie soos met papgooi op die hoek self sit nie. Die Haar se lengte kan verander word om aan te pas by visvang omstandighede. In party waters werk 'n langer Haar en in ander waters gaan 'n korter Haar dalk beter werk, dus speel maar rond tot jy die regte kombinasie kry vir die waters waar jy vang.
As ons kyk na hierdie tipe karp hengel stroppe is daar ‘n paar feite oor die Haarstrop wat baie interesant is. Om ‘n groot vis te vang moet die hoek wat jy gebruik groter wees, en vir ‘n klein vis moet die hoek weer kleiner wees. Die toepassing van verskillende grootte hoeke vir die vang van verskillende grootte visse met ‘n haarstrop is nogals heel belangrik, veral in die wedstryd en ontspanningsektors wat ons in Suid-Afrika kry.
Die kompeterende wedstrydhengelaar wil byvoorbeeld baie vis vang, al is hulle aan die klein kant, en sal dus ook ‘n kleiner hoek, iets soos ‘n 6 en 8 of so klein soos ‘n 10, gebruik. Aan die ander kant sal ‘n ontspannings of spesie hengelaar dalk eerder ‘n enkele groot vis wil vang en so dan sy gerei aanpas dat hy groot vis sal kan vang, met ander woorde, hy sal dan ook ‘n groter hoek, soos ‘n 2 of 4, gebruik; en in die meeste gevalle dan ook groot aas.
Die rede hoekom die Haarstrop so dodelik is, is oor die hoek dadelik vas slaan in die karp se lip sodra die karp die aas opsuig en weer uitblaas. Dit is egter baie gelangrik dat die hoek baie skerp moet wees sodat die hoek direk kan haak as hy dit uit blaas.
Hoe lank moet die Haarstrop (Hair Rig) wees?
Die lengte van die Haarstrop verskil nie juis van die lengte van ‘n normale konvensionele strop nie. Die meeste hengelaars het persoonlike voorkeure oor hoe lank hulle hierdie strop maak en dit kan wissel van so lank as 20cm tot selfs so kort as 5cm.
Die Haar, bokant die hoek, se lengte word bepaal deur die tipe en hoeveelheid aas, m.a.w. die grootte van die aas, wat gebruik gaan word. As jy byvoorbeeld net een mieliepit of 'n klein boilie gebruik, hoef dit nie vreeslik lank te wees nie. Die Haar moet heelwat langer wees as jy byvoorbeeld ‘n redelike groot boilie OF 'n mieliepit en ‘n boilie OF twee boilies op sit.
Jy sal ook ‘n aas stopper (in Engels bekend as Bait Stop en/of Hair Stop) moet gebruik wat in die haarstrop se lussie geheg word om te keer dat die aas onder geen omstandighede van die lussie sal afskuif/afval nie. Aas stoppers is beskikbaar in verskeie groottes en kleure om aan te pas by die magdom verskillende ase wat jy kan gebruik en jy behoort dit by enige goeie hengel winkel te koop te kry.
As jy onseker is oor watter tipe ase jy gaan gebruik OF hoe groot die aas gaan wees kan jy 'n "Taska Xtenda Stop" aan die Haarstrop se lussie heg. Dit verkort en/of verleng die lussie sodat jy OF kleiner aas OF groter aas op enige grootte lussie kan heg. Met ander woorde jy kan basies net een karp strop gebruik vir alle grootte ase!
Alternatively you can download a free sample copy first. Simply right click the lick and select Save Link As… Hoe om die Haarstrop te knoop.
1 - Vat van die Haarstrop materiaal wat jy gaan gebruik (Braid met of sonder 'n omhulsel, Fluorocarbon, Monofilament ens.) so tussen 10cm en 25cm+. As jy 'n Braid gaan gebruik met 'n plastiek omhulsel dan moet jy 'n stukkie so tussen 8cm en 10cm aftrek. In die deel wat jy van die plastiek af getrek het maak jy nou 'n klein knopie met 'n lussie in.
2: Vat die aas wat jy kies om te gebruik en ryg die Haarstrop Materiaal met behulp van 'n aas naald deur die aas. Sit dan 'n aas stopper deur die lussie om te verseker dat die aas nie los kom terwyl jy knoop nie.
3: Ryg nou die Haarstrop materiaal deur die ogie van die hoek aan sy agter kant en meet hoe lank jy wil hê die Haar moet wees (die Haar is die deel tussen die hoek en die aas). Die Haar kan enige lengte wees wat jy wil maar moet net nie die haar korter maak as die hoek skag nie.
4 - Draai nou die materiaal om die hoek se skag so 5-8 keer terwyl jy die Haar styf op een plek vas hou. Probeer om die draaie so styf as moontlik teen mekaar te maak sonder dat die draaie oor mekaar gaan.
5 - Druk nou die materiaal aan die agter kant van die hoek terug deur die ogie, maak die materiaal nat en trek dit stadig styf.. Dit is nou die "knotless knot".
6 - En jy is klaar. Dit is nou die Haarstrop, die begin punt van menigde ander stroppe wat jy nog kan maak. Lees soveel as wat jy kan op oor die verskillende stroppe wat jy kry, waar jy hulle gebruik, hoekom hulle so goed werk en begin jou eie te maak. Waar kan ek die toerusting koop om 'n Haarstrop te maak?
Alles wat jy nodig het om nie net die Haarstrop nie maar amper enige strop te maak is beskikbaar hier.